
ОТНОСНО: Провеждане на Фестивал на електронните спортове Game Evolution „Е-Арена Бургас“ и даване нa съгласие за партньорство с Община Бургас


УВАЖАЕМИ ОБЩИНСКИ СЪВЕТНИЦИ,

В периода 21-22 октомври 2017 година, съвместно с Община Бургас, се проведе Фестивал на електронните спортове Game Evolution „Е-Арена Бургас“ в Експозиционен Център Флора Бургас.
Фестивалът, едно уникално по своя характер събитие за град Бургас, беше много успешен сред жителите и гостите на нашия град, като самото мероприятие придоби голяма популярност. Над 2 000 са били посетители на събитието и над 220 000 са били гледанията в онлайн стрийминг платформите към днешна дата на публикуваните видео материали в интернет мрежата. 
Последните години електронните спортове набират все повече привърженици в световен мащаб и трендът в страната следва тези тенденции. Към настоящия момент, в град Бургас има проявен интерес да бъде проведен отново Фестивал на електронните спортове. Провеждането му ще допринесе за популяризирането и утвърждаването на град Бургас като водеща дестинация за хората с интереси към компютърните игри, електронните спортове и иновативните технологии. 
Организаторите на Фестивала планират второто издание на Game Evolution „Е-Арена Бургас“ през месец август 2018 година и изразиха желание да продължи успешното партньорство с Община Бургас.  
Параметрите на предлаганото партньорството за 2018 година се изразяват в следното:
 - избор най-подходящата локация за събитието - Експозиционен Център Флора;
- разрешение на Община Бургас за поставяне на промоционални FUN шатри на ключови локации в града, в седмиците преди събитието, на които да се разпространяват флаери и други рекламни материали;
-да се осъществяват и други промоционални дейности, с цел популяризиране на събитието и достигане до по-голяма аудитория;
- на посочени от Община Бургас места да бъдат разположени безвъзмездно  билбордове с рекламни пана за събитието, реклама на спирки на градския транспорт и в автобусите.
С оглед характера и насочеността на фестивала, като най-подходящата локация за провеждането на събитието, организаторите посочват отново Експозиционен Център Флора Бургас. Предлага се Община Бургас, като партньор, да предостави за безвъзмездно ползване Експозиционен Център Флора Бургас за дните на мероприятието, както следва: 26.08.2018 г. - 27.08. г. – монтаж и техническо обезпечаване на мероприятието; 28.08.2018 г. - 30.08.2018 г. – провеждане на събитието; 31.08.2018 г. – демонтаж на техниката.
Община Бургас ще бъде популяризирана и представена като официален партньор и основен съорганизатор в цялата онлайн и външна реклама на събитието, в комуникацията с всички партньори – компании, международни организации и асоциации в областта на гейминга и електронните спортове и ще бъде представена като поддръжник на интересите на младите хора в България.
Фестивалът Game Evolution „Е-Арена Бургас“ ще обхване на едно място всички почитатели на гейминга, електронните спортове и новите технологии, ще бъде представено атрактивно шоу, забавления и активности за цялото семейство, турнири и състезания, по различни дисциплини, демонстрации на най-модерните технологии.
Организаторите ще предоставят напълно безплатно за посетителите на фестивала виртуална реалност с високотехнологични VR сетове. 
Като специални гости на събитието, ще бъдат поканени и деца в неравностойно положение от социални домове в град Бургас. На тях ще им бъде предоставена възможност да се включат в състезанията, демонстрациите и лекциите, и да се насладят на всички забавления и атракциони в рамките на фестивала. 

Предвид гореизложеното и на основание чл.21, ал.1, т.8 и т.23, във връзка с чл. 21, ал. 2 от Закона за местното самоуправление и местната администрация, предлагам Общински съвет Бургас да вземе следните:


РЕШЕНИЯ:


1. Дава съгласие Община Бургас да бъде официален партньор на събитието Game Evolution „Е-Арена Бургас“, като същата да бъде обозначена в онлайн и външна реклама на събитието; 
2. Дава съгласие да се предостави безвъзмездно ползването на Експозиционен Център Флора Бургас в периода 26.08.2018 г. - 31.08.2018 год.; 
3. Дава съгласие да се поставят безвъзмездно промоционални FUN шатри, билборди с рекламни пана за събитието, реклама на спирки на градския транспорт и в автобусите.




С уважение:
Антон Берданков
Общински съветник
